कमलनाथ ने एंबेसडर बनाया, शिवराज सरकार ने हटा दिया, चुनाव लड़ने का ऐलान
MP Government's Move on Beti Bachao Beti Padhao Campaign दुनिया की सबसे ऊंची चोटी एवरेस्ट को फतह करने वाली मध्यप्रदेश की मेघा परमार को शिवराज सरकार ने पिछले दिनों बेटी बचाओ बेटी पढ़ाओ अभियान और सांची दुग्ध संघ की ब्रांड एंबेसडर पद से हटा दिया
दुनिया की सबसे ऊंची चोटी एवरेस्ट को फतह करने वाली मध्यप्रदेश की मेघा परमार को शिवराज सरकार ने पिछले दिनों बेटी बचाओ बेटी पढ़ाओ अभियान और सांची दुग्ध संघ की ब्रांड एंबेसडर पद से हटा दिया। मेघा के कांग्रेस जॉइन करने के दो दिन के भीतर ही सरकार ने ये कदम उठाया। मेघा का आरोप है कि भाजपा सरकार को मेरा कांग्रेस में आना बर्दाश्त नहीं हुआ इसलिए उन्होंने मुझे हटा दिया। मैंने पिछले 4 साल में लगातार काम करते हुए शिवराज सरकार की नाकामियों को उजागर किया है। हो सकता है कि ये भी इस फैसला के पीछे का कारण हो।
दैनिक भास्कर ने मेघा परमार से इस मामले पर बात की और उनसे जुड़े उन घटनाक्रम की पड़ताल की, जो सुर्खियों का कारण बने थे। 2019 में MP के पहले एवरेस्ट चढ़ने वाले रत्नेश पांडे ने मेघा पर आरोप लगाए थे कि वो झूठी हैं। मेघा ने एवरेस्ट फतह नहीं किया है। वो तो बस महिला कार्ड खेलने में माहिर हैं। इतना ही नहीं, रत्नेश ने मेघा को खुली डिबेट का चैलेंज भी दिया था।
पूरा मध्यप्रदेश घूमा है; देखा है, कैसे महिलाएं मार खा रही हैं 
मेघा बताती हैं कि बेटी पढ़ाओ बेटी बचाओ योजना की ब्रांड एंबेसडर होने के नाते मैंने प्रदेश के पूरे 52 जिले घूमे हैं। मैंने करीब 300 गांवों में जाकर देखा कि बड़े-बड़े राजनीतिक मंचों पर महिलाओं-बेटियों की बेहतर हालत की बड़ी-बड़ी बातें की जा रही है, लेकिन सच्चाई इसके विपरीत है। मैंने देखा कि गर्मियों में लड़कियों का आधा जीवन सिर्फ पानी भरने में जा रहा है। बेटियों के जन्म पर महिलाएं कैसे मार खाती हैं। कैसे वे घरेलू हिंसा की शिकार होती हैं। इन सब समस्याओं को लेकर किसी अधिकारी को फोन लगाओ तो वो फोन तक नहीं उठाते। इस दौरान मैंने कई स्लोगन दिए थे। आज भी महिलाएं पीरियड्स के दौरान कपड़े में राख लपेट कर उसे उपयोग कर रही हैं। महिलाओं को गर्भाशय कैंसर हो रहा है, लेकिन कोई ध्यान ही नहीं देता।
जहां काम कर रही वहां से लड़ूंगी चुनाव; कांग्रेस में कौन लाया, ये नहीं बताऊंगी 
भास्कर ने मेघा से पूछा कि आप किसकी प्रेरणा से कांग्रेस में आईं और आपको किसने लॉन्च किया है तो मेघा का कहना था कि मालवा में कहा जाता है कि बंद मुट्ठी लाख की, खुली तो खाक की। इसका सीधा मतलब है कि अगर आपकी किसी से पर्सनल बातचीत हुई है तो वो किसी के साथ डिस्कस नहीं करना चाहिए। जब तक सामने वाले की इजाजत न हो। मैं किससे बात कर कांग्रेस में आई, ये नहीं बता पाऊंगी। रही विधानसभा चुनाव की बात तो मैं जहां काम कर रही हूं, जहां मैं पैदा हुई हूं, वहां से चुनाव लड़ूंगी। पार्टी के आदेश पर सब होगा।
बिना चढ़े ही खबर फैला दी थी कि मैंने एवरेस्ट जीत लिया है 
MP के पहले एवरेस्टर रत्नेश पांडे ने कहा, 'मेघा परमार झूठी है। पहली बार मेरी कंपनी के जरिए एवरेस्ट की चढ़ाई पर गई। पूरा चढ़ भी नहीं पाई और वहां से सब जगह खबर फैला दी कि माउंट एवरेस्ट फतह करके वो MP की पहली महिला एवरेस्टर बन गई है। अखबारों में कवरेज मिलने लगी। मैंने उसका हमेशा सपोर्ट किया, लेकिन गलत का सपोर्ट नहीं कर सकता था।'
पांडे ने कहा कि इसने जो टाइम बताया कि ढाई-तीन दिन में ये चढ़ाई पूरी करके वापस आ गई है। मुझे शक हुआ। मैंने नेपाल जाकर कन्फर्म किया, ये नहीं चढ़ पाई थी। ये मेरे सामने गिड़गिड़ाई कि मेरे करियर का सवाल है किसी को मत बताना, मैं मर जाऊंगी। 25 लाख कहां से लाऊंगी। पिताजी ने गाय बेचकर भेजा है। इस तरह की कहानियां बताईं। मैं गलत का साथ नहीं दे सकता था, इसलिए मैंने सच सामने रखा।
मैंने उसको समझाया कि ये रिकॉर्ड का सवाल है। 25 लाख सब इंतजाम दोबारा हो जाएगा। तुम चिंता न करो। फिर इसको स्वीकार करना पड़ा। इसने सबके सामने स्वीकारा कि ये चढ़ाई पूरी नहीं कर पाई है। इसने जितनी बताई है, उतनी भी नहीं चढ़ पाई थी।
रत्नेश ने कहा- मेरा किन्नरों की क्लाइंबिंग वाला आइडिया चुराया
रत्नेश ने आरोप लगाया कि साल 2019 ये दोबारा एवरेस्ट की चढ़ाई पर गई। इस बार ये मेरे साथ गई। इनको जैसे तैसे हम ऊपर ले गए। मेरा हमेशा से मकसद खेल को प्रमोट करना रहा है। इन्होंने सक्सेसफुली एवरेस्ट फतह किया। फिर वापस आने के बाद इन्हें ब्रांड एंबेसडर बनाया गया। तमाम चीजें हुईं। इसका लालच तब सामने आया, जब इसने मेरा आइडिया चुरा कर झूठी वाहवाही लूटी।
साल 2020 में हमने प्रशासन के सामने एक आइडिया रखा कि कोविड की पहली लहर के बाद किन्नर लक्ष्मी नारायण त्रिपाठी और 24 अन्य किन्नरों के दल को चढ़ाई के लिए ले जाना चाहिए। बड़े दल को ले जाने में खर्च भी आता इसलिए मैंने तमाम डॉक्यूमेंट तैयार किए। फाइलें सबमिट कीं। ये यात्रा 2 अक्टूबर गांधी जयंती को शुरू होने वाली थी। मेघा को इसकी जानकारी लगी तो वो एक हफ्ते पहले ही अपने साथी शोभित नाथ शर्मा के साथ सौरभ किट्टू नाम की एक किन्नर को लेकर चढ़ाई के लिए निकल पड़ी। ये लाहोल वैली गए, वहां जो भी किया हो। वापस लौटकर इन्होंने हवा बनाई कि सौरभ किट्टू 6 हजार मीटर का माउंटेन चढ़ने वाली पहली किन्नर बनी।
इससे पहले हम भी चढ़ाई पर निकल चुके थे। जब वापस आए तो पता चला सौरभ किट्टू ने कोई चढ़ाई नहीं चढ़ी है। सब कुछ झूठ है। हमने इस पर सवाल खड़ा किया। इसका जवाब इनके पास नहीं था। हमने पूरे तथ्य सामने रखे। इनके पास एक तस्वीर तक नहीं थी। फिर ये शब्दों में खेलने लगी। कहने लगी कि हमने कब कहा कि 6 हजार मीटर चढ़ा। मेघा ने अपने एवरेस्टर होने का फायदा उठाया कि अब मुझ पर छोटे पर्वत की चढ़ाई का सवाल कौन उठाएगा।
किन्नर किट्‌टू को अपने साथ रखा; उसे पढ़ाया, पहाड़ चढ़ाया 
मेघा ने कहा कि साल 2019 में हम तीन लोग चढ़ाई पर गए थे। MP सरकार ने स्पाॅन्सर किया था। मैं, भावना डहरिया और रत्नेश पांडेय थे। सभी ने एवरेस्ट फतह किया। भावना मेरे साथ एवरेस्ट फतह करने वाली पहली लड़की बनी थीं। अब किन्नर वाले आरोप की बात करें तो किट्टू मेरे पास आई तो मैंने उसे अपने साथ रखा। एक तरफ लोग किन्नरों को चाय तक के लिए नहीं पूछते, लेकिन वो मेरे साथ तीन साल रही। उसकी 12वीं तक की पढ़ाई पूरी कराई। परिवार की तरह रखा।
फिर उसने माउंटेनिंग में अपनी दिलचस्पी दिखाई। मैंने उसे ट्रेनिंग कराई। इसके बाद किट्टू ने माउंट लबूचिया की चढ़ाई सबमिट की थी। उसके पास इसके सर्टिफिकेट्स है। 6 हजार मीटर का पहाड़ चढ़ने वाली वो देश की पहली किन्नर है। आगे बढ़ने वालों को हमेशा पीछे खींचने की कोशिश की जाती है। यही मेरे और किट्टू के साथ किया जा रहा है। किट्‌टू देश की पहली किन्नर है, जिसने माउंटेनियरिंग का कोर्स किया। पहली किन्नर है जिसने कुश्ती खेली है, वो बधाई नहीं मांगना चाहती। मैं किसी को काटने में एनर्जी बर्बाद नहीं करती। फर्जी आरोपों पर प्रतिक्रिया भी नहीं देती।
2 साल की थी तब सगाई हो गई; पहली लड़ाई रोटी में घी के लिए 
मेघा बताती है कि मेरा एवरेस्टर बनने का कोई सपना नहीं था। सीहोर जिले के भोजनगर गांव में पैदा हुई। ज्वाइंट फैमिली थी। उसमें मेरी बहुत सारी बहनें भाई, ताऊ, बुआएं सब रहती थीं। जब मैं 4 भाइयों के साथ खाने बैठती थी तो दादी कहती थी कि छोरियों को घी की रोटियां खिलाएंगे तो फिर छोरों को क्या खिलाएंगे? उस वक्त मुझे अपनी रोटियों में घी लगवाने के लिए लड़ना पड़ता था। दरअसल,उन दिनों घर के आर्थिक हालात ठीक नहीं हुआ करते थे। आज भी मुझे घी-मक्खन सबसे ज्यादा पसंद है। मेरे पैदा होने के 2 साल बाद ही मेरी शादी तय कर दी गई थी।
मामा के यहां पढ़ने गई तो जिंदगी और कठिन हो गई
थोड़ी बड़ी हुई, मुझे पढ़ने के लिए मामा के यहां भेज दिया गया। तब मुझे एहसास हुआ कि अपने घर की सूखी रोटी ही ठीक थी। जब आप दूसरे घर पर रहते हैं तो आपको एक्स्ट्रा टमाटर लेने के लिए भी सोचना पड़ता है। मामा के घर रहने के दौरान मुझे कई तरह की कठिनाइयों से गुजरना पड़ा। इसके बाद मैं 12वीं तक की पढ़ाई करके गांव लौट आई। मुझे 12वीं तक सिर्फ इसलिए पढ़ाया गया था कि जब शादी के लिए समाज का सम्मेलन हो तो वहां मेरी मार्कशीट दिखाई जा सके। अब तक मेरा सपना सिर्फ इतना था कि मेरे घर पर फ्रिज हो और मुझे राख से बर्तन न मांजने पड़ें। मैं 12वीं पढ़ चुकी थी और गांव में थी।
सीहोर पहुंचते ही मेरी जिंदगी ने बड़ी करवट ली 
सीहोर में मेरा कमरा दूसरी मंजिल पर था। तब घरों में नल सप्लाई नहीं हुआ करती थी। मुझे पानी के बर्तन लेकर सीढ़ियां चढ़नी पड़ती थीं, भाई लोग उसी पानी से नहाया करते थे। उस समय बुरा लगता था, लेकिन अब समझ आता है कि वो सिचुएशन मेरे साथ क्यों बनी। उसने मुझे मजबूत बनाया। कॉलेज के प्रोफेसर बहुत अच्छे थे। नई-नई चीजों के बारे में बताया करते थे। डिबेट्स में पार्टिसिपेट करने के लिए मोटिवेट करते थे। जीतने वाले को 3 हजार रुपए महीना मिलते थे। उन डिबेट्स ने मेरा काॅन्फिडेंस बढ़ाया। उन्हीं टीचर्स के सपोर्ट से मैंने राष्ट्रीय सेवा योजना (NSS) के साथ काम करना शुरू किया। एनर्जी बचाने की दिशा ने काम किया। मैंने 2 गांवों को LED युक्त किया, फिर केंद्र सरकार ने इंडिया को रिप्रजेंट करने मुझे चुनकर माल्दीव्स भेजा। ये मेरी जिंदगी का सबसे बड़ा टर्निंग पॉइंट था। मेरी जैकेट में एक बड़ा सा इंडियन फ्लैग था।
मैं एवरेस्ट पर चढ़ने वाली एमपी की पहली लड़की बनना चाहती थी 
दैनिक भास्कर में पढ़ा, “MP के 2 लड़कों ने एवरेस्ट फतह किया।” कोई लड़की अब तक नहीं कर पाई। ये खबर अखबार में छपी तो पूरे कॉलेज में उन्हीं लड़कों के चर्चे थे। तब मैंने माउंटेनिंग के बारे में जाना। मैंने और जानकारी जुटाई तो पता चला कि अब तक MP की कोई लड़की एवरेस्ट फतह नहीं कर पाई है।
मैंने उसी वक्त मन में ठान लिया था कि वो लड़की मैं ही होऊंगी। तब मुझे इस बात का बिलकुल भी अंदाजा नहीं था कि ये कितना कठिन काम होता है। इसके बाद मैंने माउंटेनियरिंग से जुड़े कोर्सेस किए। पहले बेसिक कोर्स किया। फिर एडवांस कोर्स करके ट्रेनिंग की। एडवांस कोर्स में मेरा B ग्रेड आया इसलिए फाइनल कोर्स नहीं कर पाई थी। ये 2016 की बात है, जब मैं 23 साल की थी। इसी दौरान मैंने 6 हजार मीटर के माउंटेन पर चढ़ाई की थी।
पहली बार में नाकाम रही, लाशों को पार कर के जाना पड़ता है 
फाइनली साल 2018 में मैं माउंट एवरेस्ट की चढ़ाई पर गई। यात्रा में 2-2 किलो के जूते होते हैं, 36 किलो का बैग होता है। कई लाशों को पार करके जाना पड़ता है। चढ़ाई बहुत कठिन होती है। चढ़ते वक्त मुझे ये भी पता था कि यहां की चढ़ाई करते वक्त 300 से ज्यादा पर्वतारोही अपनी जान गंवा चुके हैं। 8 हजार 100 मीटर तक चढ़ गई थी लेकिन मेरी 700 मीटर की चढ़ाई रह गई। तबीयत खराब होने की वजह से मुझे वहां से वापस आना पड़ा। वो वक्त मेरे लिए बहुत कठिन था, मैं पूरी तरह से टूट चुकी थी। लोगों ने ताने मारे, लेकिन मैंने हिम्मत नहीं हारी।
सरकार ने स्पॉन्सर किया और 2019 में मैं एवरेस्ट चढ़ गई
साल 2019 में मध्यप्रदेश की कांग्रेस की कमलनाथ सरकार ने मुझे माउंट एवरेस्ट की चढ़ाई के लिए स्पाॅन्सर किया। 22 मई 2019 को सुबह 5 बजे मैं दुनिया के सबसे ऊंचे पर्वत पर माइनस 52 डिग्री पर जाने वाली MP की पहली लड़की बन कर खड़ी थी। वो दिन मेरी जिंदगी का सबसे बड़ा दिन था।
सरकार ने ब्रांड एंबेसेडर बनाया; मैंने गांव-गांव जाकर काम किया, माउंटेन्स चढ़े 
कांग्रेस सरकार ने ब्रांड एंबेसेडर बनाया। इस जिम्मेदारी के साथ-साथ मैंने बहुत सारे पहाड़ चढ़े। मैंने यूरोप महाद्वीप का सबसे ऊंचा माउंट एलब्रस चढ़ा। फिर ऑस्ट्रेलिया महाद्वीप का माउंट कोज़िअस्को। इस तरह मैंने 4 महाद्वीप के सबसे ऊंचे माउंटेन की चढ़ाई की। इसके बाद मैं कोच की भूमिका में आ गई थी। स्टूडेंट्स को कोचिंग देती थी। इसके बाद कोविड स्टार्ट हो गया। इसके बाद मेरी स्कूबा डाइविंग की जर्नी स्टार्ट हुई। इसी बीच साल 2022 में मुझे सहकारी सांची दूध संघ ने भी मुझे अपना ब्रांड एंबेसेडर बनाया था। उस पद से भी मुझे अभी कांग्रेस जॉइन करने के 6 दिन बाद हटा दिया गया है।
स्कूबा डाइविंग सीखने के लिए पूरी सेविंग्स खर्च की, फिर वर्ल्ड रिकॉर्ड बनाया
एवरेस्टर बनने के बाद मुझे कई प्रोग्राम्स में स्पीकर के तौर पर बुलाया जाने लगा था। वहां से मैंने पैसे कमाए थे। कोविड खत्म होने के बाद मैं बेंगलुरू, फिर पुडुचेरी गई। वहां मैंने डाइविंग सीखने का फैसला किया। टेक्निकल डाइविंग सीखने के लिए मुझे अपनी जिंदगी के ढ़ाई साल देने पड़े। 30 मीटर पानी तक आप जा सकते हैं, लेकिन उसके बाद आपकी बॉडी वाइब्रेट होने लगती है। जाने में 10 मिनट लगते हैं, लेकिन वापस आने में 4 से साढ़े 4 घंटे लगते हैं। बॉडी में बबल्स बनने लगते हैं, ठीक उसी तरह जिस तरह सॉफ्ट ड्रिंक की बॉटल में बनते हैं। इसके लिए हमें हमें धीरे-धीरे वापस आना होता है, नहीं तो किसी भी वक्त बॉडी पैरालाइज्ड हो सकती है।
इसके साथ ही हमें समुद्री जीवों के बारे में भी काफी ज्यादा जानकारी जुटानी पड़ती है। कई जहरीली मछलियों से बचते हुए गुजरना होता है नहीं तो उनके टच से हमारी मौत हो सकती है। गहरी डाइविंग के बाद बाहर आने के बाद भी कैंडिडेट को सर्टिफिकेट नहीं मिलता। हमें दो दिन तक धीरे-धीरे चलना होता है। कोई हैवी एक्टिविटी नहीं करनी होती, क्योंकि हमारी बॉडी के अंदर साइलेंट फॉर्म में बबल्स होते हैं, जिनके हार्ट तक पहुंचते ही हमें कार्डियक अरेस्ट आ सकता है। दो दिन बाद बबल्स बॉडी से साइलेंट फार्म में रिलीज हो जाते हैं।
पहले अटेंप्ट में तो मैं नर्वस हो गई थी, मेरे पैर में चोट भी थी। मेरा इंस्ट्रक्टर भी कुछ दिन के लिए छुट्टी पर चला गया था। मेरा कोई रिकॉर्ड नहीं बना, दोबारा ट्रेनिंग की। मैं हर दिन 8 घंटे प्रेक्टिस करने लगी। दूसरे अटेंप्ट में मैंने 45 मीटर स्कूबा डाइविंग का वर्ल्ड रिकॉर्ड बनाया।
